Onsdag aften måtte Nordjylland Live-vært Ingrid Buch lægge arm til, da Jesper Andersen i udsendelsen viste, hvor dygtig hans hund 'Burner' er. Jesper Andersen og hans hund Burner deltager til marts i VM i K9 Pro Sport i Texas. Sporten er en disciplin for militære hundeførere, og Jesper Andersen og Burner blev nummer to til DM for militærhunde. Det var i den forbindelse, de var i studiet, og vært Ingrid Buch blev udstyret med et polstret ærme, inden Burner fik besked om at bide sig fast. Det varede lidt, inden hunden fik vristet ærmen fra studieværten, som starter med tre gange 'uh, uh, uh', inden hun kan kommentere på hændelsen. - Den skulle jo lige have lidt modstand, men den tager godt ved. Noget mere end min egen hund Olav derhjemme, forklarer Ingrid Buch i indslaget. Til dagligt arbejder Jesper Andersen og Burner på Flyvestation Aalborg, og derfor indgår mange af de ting, som Burner skal kunne i sporten også i arbejdet på flyvestationen.

Referat:
Nordjylland Live-vært prøvede på egen arm, hvor kraftfuld en schæferhund er, når den fanger forbrydere.